Sláttur að hefjast í sveitum á Vesturlandi Bændur á nokkrum stöðum á Vesturlandi hafa nú byrjað slátt . Svo virðist sem ágæt spretta sé á túnum miðað við árstíma og gott útlit fyrir að heyfengur verði í að minnsta kosti góðu meðallagi . Þá lítur út fyrir að sendin tún komi vel út að þessu sinni ef marka má t.d. melatúnin stóru í Kolbeinstaðahreppnum sem eru kafloðin og líta ágætlega út . Vætutíð í vor er forsenda þess sem og hlýtt veður eftir mánaðamótin . Á ferð blaðamanns um landshlutann um helgina var að sjá að spretta væri víða orðiðn allgóð . Þannig eru friðuð tún og nýræktir t.d. í uppsveitum Borgarfjarðar , í Staðarsveit á Snæfellsnesi , í Innri Akraneshreppnum og víðar ágætlega sprottin . Frést hefur af nokkrum bændum sem byrjaðir eru slátt , svo sem í Reykhólasveit , í Reykholtsdal og Hálsasveit í Borgarfirði og Hvalfjarðarsveit . Gera má ráð fyrir að almennt hefji bændur fyrri slátt af krafti í þessari viku eða um leið og útlit er fyrir þurrk .